两阶舞干羽赋（以皇风广被夷夏谧清为韵）
平冽 (Tang)
寰海之内。长沙大野。妖星既落兮。天履其下。皇帝将欲罢铸兵。归䮜马。舞比干羽。文化区夏。在昔则格虞氏之远人。于今则彰我朝之风雅。日丽黄道。帝临丹墀。鼓灵鼍兮旂翠凤。登舞童而诏乐师。两阶俨然。而八佾舞之。顾步而动兮。成文在兹。拊金悬始。求声于律吕。扬玉戚非。取象于华夷。且干者兵器。去其用而持其实。羽者乐音。美其声而秉其质。是用抑扬于倒载之后。鼓舞于饰容之日。肃穆壮成。舒迟静谧。周旋乎东向西向。行列乎左墄右墄。所以增广殿之煜烜。所以符太阶之光明。然后叶顺气。继和声。骛情而白日重贯。造物而洪炉再成。必使万汇千品。四维八纮。革心而来。约泄泄于灵府。鼓腹而进。仰巍巍于穆清。吾君是以黜掌上之纤腰。弛庭中之妙戏。况丸剑挥霍。巾鞶慢易。或汹涌于鳌抃。或翩翻于鸟企。谅文德之无补。于乐情之为伪。若其条畅旁达。声明远被。俾其洞心骇耳。屈膝交臂。是知至诚可以幽通。大乐兹焉统同。彼仪凤之瑞。格神之功。虽非至理。是必同风。不然。曷能去肉刑。除脂网。福如山峙。泽若河广。盖总干动其形容。理国观于指掌而已。客有窥万舞。美柏皇。然后赋两阶之事。知五乐之方。